
اسم الرواي: ام سالم الريس.

المهنة: ربة بيت.
ممكن تخبرينا ايش اكلتوا امبارح واول؟

امبارح والله تغدينا فاصوليا خضرا، وتعشينا حواضر من هالبيت، وافطرنا برضو احنا بنهتم بوجبة الفطور كتير، يعني بطلعش الاولاد ع المدارس او ع الشغل بدون فطور، واول برضو افطرنا وتغدينا عملنا كباب لهالاولاد وتعشينا جبنة وبندورة وفول وفلافل.

طيب احكيلنا عن زمان كيف كانت علاقة الناس من خلال الطعام؟

كانوا الناس كتير متعاطفين مع بعض وحنونيين، يعني لو طلعت ريحة اكلة يقولوا: جارنا شم الريحة، فبيتبادلوا الاكل مع بعض، كانت سفرتهم دايما منوعة تبقى دايما حلوة وهادا الاشي بيقربهم من بعض اكتر مش زي هالايام الواد بيعرفش جاره من أي عيلة، كل واحد هالدنيا ملهياه.

طيب كيف كان عادات اكرام الضيف؟

يعني العرب دايما موصوفين بالكرم، كانوا الناس لو يقيموا اللقمة من تمهم او من قوت ولادهم علشان يرحبوا بالضيف و يكرموه، فكان الناس دايما لما يجييهم ضيف يرحبوا فيه ويكرموه، لو جاي في وقت متأخر يدقوا فيه للعشا، جاي قريب الشهر يدقوا فيه للغدا، ان شاء الله صحن سلطة المهم يكونوا اكرموه وما خبوا عنو اشي من الموجود بالبيت، وكان الواحد دايما يعمل حسابه، كنا نفتل المفتول وننشفه ونضبه ونقول لو اجانا ضيف، الرقاق يضبوه علشان برضو لو اجاهم ضيف فجأة، وكنا نكرم كل الضيوف بس برضو اللي كان يلاقينا بملقى نلاقيه بنفس الملقى واحسن، اللي بيكرمك بدك تكرميه.

والناس برضو مقامات، وكل واحد حسب مستواه تقومي فيه وفي راحته، مثلا زمان كان ييجي المغترب كنا نعمل الاكل وندبح وكل الحارة تاكل، هالايام الواحد بيشاور عقله ازا قادر ولا مش قادر يروح يسلم عليه، كانوا زمان يودوا ويجيبوا، كانوا يدبحوا خرفان ويعملوا عليهم رز وفتة، يعني هالموجود.

طيب وفي رمضان؟

كانت العيلة كلها تتجمع حوالين الطبلية، كانوا اهل زمان عندهم طبليات، وتكون هالسفرة منوعة اشكال وألوان، واكتر اكلة كانت شايعة المفتول، كانوا الناس يقولوا "حلال تقديمه" كانوا يعزموا عليه، يلموا العيلة الخوات والبنات المتجوزين ودايما عزايم يوم عندي يوم عندك، كانت دايما في لمة وانبساط، كانت السفرة مليانة، اشي شوربات شوربة عدس وسلطات كنا نعمل، وكنا نطبخ اول يوم ملوخية او أي حاجة خضرا، كانوا يتفائلوا ويتباركوا فيها يقولوا شهر اخضر من لون الطبخة، ولحتى الان هالعادة موجودة.

ولما ييجي العيد الصغير؟

طبعا بعد الصيام يكونوا الناس مبسوطين والكل بيستنى بالعيد بالذات الصغار وبيبدوا الناس عاد يحضروا حالهم للفسيخ والسماقية، والله انا اهلي زمان كانوا يعملوا فتة الصراحة مش عارفة ليش، كانوا اغلبهم زمان يعملوا سماقية وكانوا اهلي زمان يشتريوه جاهز لكن انا حاليا بعمله بالبيت، و الكعك والمعمول كانوا يعملوه زمان بكميات كبيرة كتير بتزكر، انا بوعى بطفولتي كنا ساكنين في بيت العيلة في دار سيدي، وكان في النا عمام ساكنين بره فكانوا كلهم ييجوا يعملوا الكعك وبعد ما يخبزوه كل واحد ياخد نصيبو، وزمان ما كانش في فران كنا نودي ع الفرّان وبعدين طلعوا فران هاليومين بس على كاز مش على غاز، والله انا كنت احمل طبلية العجين والصينية واروح ع الفرّان لحد ما جبنا الفرن بالكاز وشوية شوية انقرضوا وصار الكل بالبيت يخبز ع الغاز وشوية شوية كلو كمان رح ينقرض ويصير كلو جاهز، لكن سبحان الله النكهة انك تعمليه بالبيت بتحسي انك جاي عليكي اشي، انو العيد ضيف رح ييجي عليكي، واللمة كمان كانت احلى ما في العيد والكعك، لما الكل يتجمع وكلنا نعمل مع بعض، اللي تشكل واللي تعمل العجوة واللي تخبز، كان كل اشي يكون بنفس والله كانت احلى ايام، وكنا كمان لما نخلص نوزع ع الجيران وندوقهم عمايلنا والكل يدوق عمايل التاني.

طيب ولو لا سمح الله في عزا؟

كان اول يوم علشان اهل المتوفي يكونوا ما الهم نفس ياكلوا حزينين، فكانوا الاقرباء البعاد شوية عن المتوفي او الجيران يطبخوا ويجيبوا، احنا بعيلتي عنا مجلس للعيلة بيفرض ع كل فرد عندو هوية انو يحط مبلغ مالي كل شهر علشان لما تصير هيك مناسبات بيكون في العزا مثلا اول يوم الغدا ع مجلس العيلة هادي العادة من عشر سنين تقريبا، بس قبل مثلا لما جوز عمتي مات ابويا وعمامي هما تكفلوا عملوا الاكل منهم وكان اكتر التركيز ع الغدا يعني يجيبوا لحمة وز وزي هيك، اما الفطور والعشا عاد الجيران والاحباب كتار الكل بيجيب من عنده وكنا كلنا نتكاتف عند اهل الميت ونحاول نخليهم ياكلوا بأي صورة وما نخليش حزنهم ياخدهم وينسيهم صحتهم حتى لو بالغصب حتى لو كوز لبن، وتاني يوم واحد حابب يجامل اهل الميت او شخص قريب منهم ومقتدر كان ياخد الغدا تالت يوم أهل المتوفي هما يعملوا الغدا، واغلب الغدا بيكون الرز الاصفر، وكان اكل تالت يوم يوهبوه دايما عن روح المتوفي، يقروا الفاتحة ويوهبوه، وكانوا كمان عنا زمان عادة انو نمد قبل الاكل صواني حلو وخصوصا كنافة عربية، وكانوا الناس يستغربوا يقولوا ميت وحاطين كنافة عربية، كنا احنا نقول راح العزيز وضل الأعز منه، يعني خلفته كمان عزيزة علينا، كنا نحلّي انو راح عند ربه، وكان في كمان عادة انو نحط صواني فيها كل أنواع الدخان في العزا بعدين بطلوها هاد العادة وصارت عادة احلى منها اللي هيا التمر بدالها والقهوة السادة من زمان يجيبوا القهوجي يغليها ويودوا للنسوان منها.

وفي العرس؟

العرس هادا على اهل العريس بيكون و كانوا زمان يعملوه بالبيت يدبحوا بالبيت ويجيبوا واحد يطبخ بالبيت، كانوا يدبحوا خروف او عجل حسب كمية المعازيم هلوقت صار كله جاهز من هالمطابخ، وزمان كان الدجاج خفيف، كان الفرخة لما الواحد يربيها تاخد وقت بده عشر شهور علشان يربيها، كانوا اللي بتقدميله دجاج هادا اشي تقيل يعني مش زي هالايام، فكانوا قليل لما يقدموا ع دجاج بلدي، وكان من علامات انك بتعزي الضيف اللي جاييكي لما تدبحيله دجاجة بلدية من هللي مربياه وتطبخي عليها فتة او أي اكل تانية، لكن هلوقت بطل للدجاج البلدي وجود كتير حتى انو قبل فترة ربينا دجاج بلدي ودبحناه الاولاد ما رضيوا ياكلوه، قالولي: هادا دجاج؟ بطلنا متعودين إلا ع دجاج المزارع.

وبحفلة الشباب كانوا على اكتر من هالايام بكتير يعني لو في فرح بالحارة تلاقيهم من الحارات التانية بيجوا ويجاملوا وكل الستات يلتموا والكل يشارك ويجامل، يعني العريس يكون كإنو ابن الحارة كلها اللي يدبحله واللي يجيب فراشيح واللي يجيب كيس رز، كلهم قلبهم ع بعض ولما يصير الاشي عند جاري اعمللو نفس الاشي اللي عمللي ياه، وكنا لما نطبخ سماقية نعجن كتير ما كانش في خبز جاهز علشان الناس يغمسوا فيها، وكنا نتقسم اللي يخرط البصل واللي يحضر السماق واللي يقطع السلق وكلنا نطبخها مع بعض ونسكبها في هالصحون تيجي مية ولا مية وخمسين صحن، والله في ناس كانوا يستنوا الحفلات تخلص علشان ياكلوا من السماقية كانت اكلة شعبية الكل يحبها وياكلها ويتجمعوا حواليها في المناسبات، حتى انو لما كان حد يطبخها في غير العيد والحفلات نقول مالهاش طعم، وكان بالافراح اللمة اكتر زمان، الكل ابن الحارة كانوا يباتوا عند بعض وكل وحدة تكون جايبة حاجة عاملاها بالبيت اشي للسهرة واشي للفرح، وزي ما قلت بالعشا يقدموا سماقية، وع الغدا يعملوا فتة ورز اصفر، اللي تعمل الرقاق بالبيت وتجيبو، واللي تجيب معها بكيت رز، يجيبوا اشي للسهرة اللي تعمل غريّبة، اللي تعمل معجنات.

وكان الغدا ما يتقدم إلا لما ييجي الضيف، بيبقوا معلنين انو الغدا مثلا بعد صلاة الضهر وهادا كان الاغلب، وبيبقوا محضرين حالهم انو بهادا المعاد يبدا تقديم الاكل، يعملوا معاد محدد وماكانوش يحطوا الهم وياكلوا بالاول وبعدين ينقص ع المعازيم، لا كانوا هما يقوموا براحة الضيف ويقدمولوه ومش مهم عندهم ازا أكلوا او لأ، ويقدمولهم ازا في حاجة باردة ويوقفوا الهم في تغسيل الايدين، وكتير اضطر الامر انو اهل العرس ما ياكلوا، يعني بذكر مرة ابويا بعد غدا واحد من قرايبنا اجا هوا والعريس وابوه وكانت امي بالدار طابخة وحطتلهم ياكلوا يعني ما ضل اكل للعريس، من كتر ما اهل العريس كانوا عازمين ماشاء الله، كانوا زمان يتباهوا بكتر المعازيم والناس اللي اجتهم، ويحبوا يبينوا انهم عملوا وكتّروا قدام اهل الحارة وضيوفهم، كانوا يعزموا من خانيونس ورفح وعلى اكتر من هالايام بكتير، يعزموا من كل غزة وحسب كل واحد مكانته ومعرفته، كل ما كانت اجتماعياته اكتر كان يدبح اكتر ويعزم البلد كلها ع قد معارفه.

طيب وبالنسبة للعقيقة؟

كانت زمان عادة معروفة بس مش كتير للولد وللبنت، والولد كانوا يطّهروه في اسبوعه ويدبحوله ويطبخوا عليه رز اصفر او فتة، وكانوا يفضلوا الرز الاصفر ع اساس اللي بييجي بنغرفله وما يقعد الضيف يستنى او يجيه الاكل بارد، كانت من عاداتنا انو نقدم الاكل لكل ضيف كأنو بنقدمله والاكل سخن ومرتب، وعيب نشلفق ضيف او ما نعامله زيه زي اللي حضروا بالاول، بالعكس كمان اللي بيجي متأخر نعامله ازود ونقيمه ونوجبه.

وكانوا يحمموا الولد ويلفوا حواليه والاولاد الصغار يغنوا، كانوا يدبحوا ويعزموا الجيران والقرايب لكن هلوقت صاروا الناس يستسهلوا لدرجة انهم صاروا يدبحوا ويوزعوا اللحمة ببكيتات ع البيوت وخلص اسهل.
والنفسّا لما كانت تولد كانوا يخصوها بالدجاج البلدي، وصواني الحلبة ويعملولها شوربة ويغلولها ينسون ويشربوها حليب لأنها بدها تشد حيلها، وكانوا كل الناس اللي ييجوا يزوروها ويباركولها اول ما تولد يجيبوا معهم اكل، اشي دجاج واشي لحمة، وسمك ومن كلو، يعني كان فريزر الوالدة يتملى اكل تضل تاكل منه شهر وكان عيب وحدة تيجي تطل ع نفسّا وما تجيبش بايدها اشي.
ولما تروحوا ع البحر؟

انا اللي بوعاه لما كنت انا صغيرة كنا نروح ع البحر عادي يوم من الصبح لليل، لكن ابويا وعيلته كانوا يقضوا تلت اشهور الصيف ع البحر، مبيت وكان الوالد يشتغل في تموين خانيونس فكانت اراضي تنزرع بطيخ وكانوا يطلعوا البزر منه وكل يوم يجيبلهم رطل بزر بطيخ وكل ليلة يجيب، كانوا عماتي يغسلوه ويحطوه ينشف بهالشمس العصر، وبليل يحمصوه، وطول الليل يقشروا ويقصقصوا ويرموا، عاد يصبحوا بدل الكنيس والشطف يغربلوا الرمل، كانوا طول الصيف خيمة للنسوان وخيمة للرجال، كانوا يعجنوا ويصيدوا او لو مارق صياد صايد سمك ياخدوه منه، ومواسم الفر كمان ياخدوه من الصياد، كانوا هيك عايشين وحياتهم حلوة، اما على ايامي كنا ناخد مشاوي وكنا اكتر اشي ناخد البطيخ والمكسرات والفواكه.

طيب واكلات زمان اللي انقرضت؟

كان في الكِشك، البصارة الششبرك البامية وعدس الفول وعدس والملوخية وعدس، والفقاعية انا هلوقت لما اطبخها اولادي ولا بياكلوها، والله دايما بيجي ع بالي اكلات قديمة وبطبخها اولادي مرات بيجاملوني ومرات بيقولولي سندوش جبنة احسن منها، عاد زمان ما كناش نستجري نقول لأمي هيك كنا ما نتدلل وساعة الاكل يكون كلنا ع السفرة وناكل من الموجود، اما هلوقت اضطريت اتعلم كل الجديد علشان خاطر اولادي حتى انا بسميهم جيل السندوش، كل اشي بسندوش واجري بطل في روح للقعدة والتغميس، والله زمان قعدتنا ع الطبلية كانت هيا اللي مقويانا ومقوية علاقتنا نعرف كل اخبار بعض والكل ينبسط والله يمكن كنا نقعد ساعة ناكل، وساعة بعد الاكل نشرب شاي وهالحديت وهالضحك، اليوم وين ووين لما نجتمع ع سفرة.

ببقى اقول لاولادي انو هديك الاكلات القديمة مفيدة وهيا اللي بترم العضم و بتفيد الجسم لكن ع الفاضي.

طيب وايش في اكلات بتميز الصيف واكلات بتميز الشتا؟

طبعا الصيف كانت تنزرع الخضرة فيه وناكلها طازة، اما الشتا كان ييجي بارد كتير وماكانتش النباتات والخضرة تطلع بالشتا، كانوا يخزنوا كل هادا الاكل بالصيف ويقولوا خزين الصيف بينفع للشتا، زي الملوخية كانوا ينشفوها يقطفوها وبيحطوها بنتفة لا تكون كتير حامية لتحرقها ولا باردة لتخربها، وكانوا ينشفوا المفتول كانوا يهبّلوه وبفرشوه ع مفارش بيضا ويحطوه بالشمس بده شمس حامية ويضلوا يحركوه، كانوا الكِشك يعملوه في البيت، يسقطوا القمح في الحليب يقعد سبع ايام يتشرب كل الحليب ويكون حليب غنم لحد ما يصير جامد بيصيروا عاد يقرصوه ويحطوه ببالشمس ويغطوه بشاش، ولما ينشف يضبوه ويخلوه للشتا، هادي اكلات حامية بالصيف بتقدريش تاكليها، فكانوا كمان ينشفو البامية كانوا بعد ما ينشفوها يصبوا عليها مية سخنة تعاود تنشف ويستخدموها، ونفس الاشي للبتنجان، عاد كانوا يعملوا هادي الاشياء ما كانش في تبريد ولا حمامات زراعية عاد كانوا دايما يقولوا خزين الصيف للشتا.

طيب كنتوا تفرقوا بين الناس من خلال أكلهم؟

اه والله كنا زمان نطلّع للبنات اللي نسمع انها اكلت كباب نعرف انو اهلها غنيا ومبسوطين واللي نسمع انها اكلت بامية وعدس نعرف انها ع قد الحال، كانت في اكلات مخصوصة للفقرا، البامية وعدس البطاطا وعدس والملوخية وفول ونادر لما نسمع انهم اكلوا لحمة، اما الاغنيا كان اغلب اكلهم دبايح ولحمة، ودايما فتة و رز وكباب، واللي حالهم متوسط يعني يصحلهم مرتين او مرة بالاسبوع طبخة منيحة والباقي بامية وعدس وهالاكل يمشوا حالهم، يكونوا بين الغنيا والفقرا.

وكنا زمان كل اكلنا صحي ونهتم بحالنا، يعني اسألي أي معمر ايش كنت تاكل بيقلك اكل مسلوق وكل اشي بزيت الزتون وياكل اشياء طبيعية ويخص حاله بالأشياء المغذية ويبعد عن الكيماويات، كل اكل ياكله في أوانه.

كيف كنتوا تبنوا علاقاتكم عن طريق الاكل؟

كانت كل علاقاتنا علاقات محبة و ود، والاكل دايما حاضر فيها، يعني الواحد منا ازا عز حدا يطبخ ويبعتله من اكلة غالية او نادرة، وكانت زمان الحماية ست كبيرة وتعبانة، عاد تفرح وتنبسط لما تلاقي كنتها اجتها طبختلها او بعتتلها صحن طبيخ علشان بتكون مريضة ومش قادرة تعمل شغلتها، تيجيها بنتها او كنتها تعمللها شغلتها وتطبخلها ترفع روحها المعنوية وتبسطها، ونفس الاشي بالنسبة للزوج، كانوا نسوان زمان يتوددوا لرجالهم بانهم يطبخولهم الاكل اللي بيحبوه، يعني اقصر طريق لقلب الرجل معدته، وكانوا على سبيل النكتة لما تكون المرّة متقاتلة مع جوزها تصالحه بأكلة كرش ولا بفتة يعني أكلة من الزاكي واللي بيغلب، والزلما ينبسط ويلاقيها منها قد الدنيا، ويحس انو في حد مقدره وبيقدر تعبه طول النهار، والرجال كلهم بيحبوا انو نسوانهم يسمعوا كلامهم لما يطلبوا منهم الاكلة اللي بيحبوها، وفي رجال كتير بيحبوا شغلة البيت اكتر من الجاهز.

كان في عندكم معتقدات تتعلق بالاكل؟

كانوا زمان يقولوا خلوا الشغلة ع بركتها ما يعدوهاش، يعني يخبزوا الخبز وما يعدوه وفي ناس لهلوقت لما يشتريوا الخبز ما بيوزنوه بيقولوا خلوه ع بركته، في كمان انو العين الها حق، يعني لما الواحد زمان كان يطبخ طبخة وتطلع ريحتها وجارك مش قادر يطبخها يمكن هوا يحسدك عليها وخجلان ييجي يقلك علشان هيك كانوا يطعموا بعض، العلاقة بين الجيران فاترة كتير هالايام.

وزمان ولهلقيت انا ازا وقع الاكل ع الارض يطولوه ويحملوه ويبوسوه ويقولوا يارب ما تحرمنا منها وفعلا اللي بيحفظ النعمة ربنا بيحفظه، وكانوا كمان ما يكبوش الاكل زمان يعني كب الاكل كان حرام والناس اكره ما عليهم، كانوا لو زاد عندهم اشي يحطوه للطير او يبعتوه للارانب او للدجاج ولا يكبوه، كانوا يخافوا من ربنا ازا كبوا الاكل ربنا يقلل بركتهم والخير في بيتهم، وكنا زمان نآمن انو الاكل منفوس ازا حد كان نفسه في اكلنا وما اكلناش يعني برضو زمان كانوا يعملوا حساب لهادا الاشي، يبعتوا لبعض بلاش الاكل يكون منفوس او حدا نفسو فيه وازا اكلوه صحاب البيت بطنهم يجعهم.
